একসময় ফেসবুক, টুইটার-সহ যাবতীয় সোশ্যাল নেটওয়ার্কিং সাইটে তার বিচরণ ছিল অবাধ। একাধিক মোবাইল ছিল সঙ্গী। 
পার্ক স্ট্রিট গণধর্ষণ-কাণ্ডের সেই প্রধান অভিযুক্ত কাদের খান দীর্ঘ সাড়ে চার বছর নিজেকে সমস্ত যোগাযোগ থেকে বিচ্ছিন্ন করে রেখেছিল। মোবাইল তো দূরে থাক, ল্যান্ডলাইনও নেহাত প্রয়োজন না থাকলে ব্যবহার করত না কাদের। বৃহস্পতিবার রাতে ধরা পড়ার পর পুলিশ গত সাড়ে চার বছর লুকিয়ে থাকার সময়ে তার দিনযাপনের কাহিনি শুনে খানিক অবাকই হয়েছে।
 গণধর্ষণ-কাণ্ডে ভাই নাসের গ্রেফতার হওয়ার পরে কাদের বাড়িতে একবার ফোন করেছিল। তখনই পুলিশ তাকে খুঁজছে জানতে পেরে কাদের তার মোবাইল বন্ধ করে দেয়। একইসঙ্গে মুছে দেয় ফেসবুক-সহ তার যাবতীয় সোশ্যাল নেটওয়ার্কিং সাইটের অ্যাকাউন্ট এবং প্রোফাইল। বাড়ির লোকজনকে ল্যান্ডলাইন থেকেও ফোন করেনি। পাছে পুলিশ তার গতিবিধি জানতে পারে। বাড়ির লোক বা ঘনিষ্ঠ আত্মীয়দের সঙ্গে যোগাযোগ করতে হলে তৃতীয় কোনও ব্যক্তিকে দিয়ে ফোন করাতো কাদের। 
শুক্রবার ডিসি (সাউথ) মুরলিধর শর্মা জানিয়েছেন, কাদের এবং তার দূর সম্পর্কের ভাই আলি খান যখন দেশের বিভিন্ন প্রান্তে তাদের আত্মীয়দের বাড়ি যাতায়াত করেছে, তখন ধরা পড়ার ভয়ে তারা ট্রেনে সংরক্ষণও করাতো না। নিজেদের পরিচয়পত্রও সঙ্গে রাখত না। কোনওদিন তারা টাকাপয়সার প্রয়োজনে এটিএম কার্ডও ব্যবহার করেনি। যাঁর কাছ থেকে টাকা নেওয়া দরকার, তাঁকে ফোন করতেন কাদেরদের হয়ে তৃতীয় কোনও ব্যক্তি। যিনি অর্থ প্রদানকারীর সঙ্গে পরিচিত। আত্মীয়দের বাড়ি থাকাকালীন কাদের কোনও সিনেমাহল, রেস্তোরাঁ বা বাজারেও যেত না। বাড়ির ভিতরেও নিজেদের আলাদা করে রাখত। পালিয়ে যাওয়ার বছর দু’য়েকের মাথায় বাবা মারা যাওয়ার সময়েও সে কলকাতায় আসেনি। তবে প্রাথমিক জেরায় পুলিশকে কাদের জানিয়েছে, রাঁচিতে এক ভাইয়ের বিয়েতে সে মিনিট পনেরোর জন্য একবার গিয়েছিল।
পুলিশ জানিয়েছে, কাদের বিয়ে না-করলেও আলি বিবাহিত। তার এক পুত্র ও এক কন্যাও রয়েছে। আলির সঙ্গে তার স্ত্রী অবশ্য সন্তানদের নিয়ে গিয়ে কয়েকজন আত্মীয়ের বাড়িতে দেখা করে এসেছিল। আত্মীয়দের বাড়িতে থাকার সময় কাদেররা কাউকে এ-ও বলেনি যে, তারা গণধর্ষণের ঘটনায় পালিয়ে বেড়াচ্ছে। তবে পুলিশ জানিয়েছে, তদন্তে যদি দেখা যায়, বাড়ির লোক বা কোনও আত্মীয় জেনেবুঝে তাদের আশ্রয় দিয়েছিলেন বা আর্থিক সাহায্য করেছিলেন, তাহলে তাঁদের বিরুদ্ধেও যথাবিহিত আইনানুগ ব্যবস্থা নেওয়া হবে।
লালবাজারের এক গোয়েন্দা অফিসার জানিয়েছেন, কাদেরকে গ্রেফতারের ব্যাপারে সূত্র খুঁজতে গিয়ে তাঁরা প্রথমে তাকে টাকাপয়সা সরবরাহের দিকটি বিশেষভাবে খতিয়ে দেখেন। কিন্তু পরিবারের সদস্য বা নিকটাত্মীয়দের থেকে প্রমাণসাপেক্ষ কোনও তথ্য তাঁরা পাননি। ফলে তাঁরা ধন্দে পড়ে যান। তাঁরা মনে করেছিলেন, পারিবারিক ব্যবসার সঙ্গে যুক্ত কেউ ওই টাকা যুগিয়ে যাচ্ছেন। মোবাইল ব্যবহার না-করলেও পুলিশের ধারণা ছিল, কাদের ল্যান্ডলাইন মারফত ঘনিষ্ঠদের সঙ্গে যোগাযোগ রাখছে। ফলে কাদেরের ঘনিষ্ঠদের মোবাইলেও নজরদারি চালানো হয়েছিল। পুলিশ এমনও ভেবেছিল যে, বেনামে সোশ্যাল নেটওয়ার্কিং সাইটে অ্যাকাউন্ট খুলে ঘনিষ্ঠদের সঙ্গে যোগাযোগ রাখছে কাদের। ফলে তার ঘনিষ্ঠদের সোশ্যাল নেটওয়ার্কিং সাইটেও নজর রাখা হচ্ছিল। কিন্তু সেখান থেকেও কিছু তথ্য মেলেনি। তবে ধরা পড়ার পর পুলিশ জানতে পেরেছে, কাদের অন্যের ফেসবুক অ্যাকাউন্ট ব্যবহার করে কাউকে কাউকে বার্তা পাঠাত। সেই কারণেই তাকে খুঁজে পেতে এত দেরি!